[]

บริษัท แปซิฟิกไพพ์ จำกัด (มหาชน)

Pacific pipe Public Company Limited

ส่วนที่ 1

ข้อมูลสรุป

 

บริษัท แปซิฟิกไพพ์ จำกัด (มหาชน) (“บริษัท”) จดทะเบียนจัดตั้งเป็นบริษัทจำกัดเมื่อวันที่ 19
กันยายน 2534 เพื่อประกอบธุรกิจผลิตและจำหน่ายท่อเหล็ก และในช่วงปลายปี 2546 ถึงต้นปี
2547 บริษัทได้เข้าซื้อหุ้นจำนวนร้อยละ 99.94 ของ บจ.ทาโมเสะ เทรดดิ้ง (“ทาโมเสะ”)
ซึ่งเป็นบริษัทจัดจำหน่ายท่อเหล็กของบริษัทเพื่อเป็นการจัดโครงสร้างธุรกิจของกลุ่ม
และได้จดทะเบียนแปรสภาพเป็นบริษัทมหาชนจำกัดเมื่อวันที่ 17 มีนาคม 2547

บริษัทประกอบธุรกิจหลักในการผลิตและจำหน่ายท่อเหล็ก
ภายใต้การบริหารงานโดยครอบครัวเลขะพจน์พานิช ซึ่งมีประสบการณ์ในธุรกิจนี้มากว่า 20 ปี
ปัจจุบัน บริษัทมีผลิตภัณฑ์ท่อเหล็กจำหน่ายครอบคลุมมากกว่า 3,000 รายการ
เพื่อตอบสนองความต้องการของลูกค้า โดยสามารถแบ่งออกเป็นท่อเหล็กคุณภาพมาตรฐาน
ซึ่งผลิตตามมาตรฐาน มอก. และมาตรฐานสากลอื่นๆ ภายใต้เครื่องหมายการค้า “แปซิฟิกไพพ์”
และ ท่อเหล็กคุณภาพทั่วไป ภายใต้เครื่องหมายการค้า “ทาโมเสะ”

ผลิตภัณฑ์ท่อเหล็กของบริษัทสามารถนำมาใช้ประโยชน์ได้อย่างหลากหลายไม่ว่าจะเป็นงานทั่วไป เช่น
รั้วบ้าน งานประปา ชลประทาน ระบบคอมพิวเตอร์ ระบบป้องกันอัคคีภัย เป็นต้น
และงานโครงสร้าง เช่น งานวิศวกรรมโยธา งานสถาปัตยกรรม งานเสาเข็ม นั่งร้าน
โครงหลังคา เป็นต้น โดยที่ผ่านมา
ท่อเหล็กของบริษัทมีการนำมาใช้ในการก่อสร้างอย่างกว้างขวางทั้งในและต่างประเทศ
ทั้งจากภาครัฐและเอกชน ได้แก่ สถานีขนส่ง ท่าอากาศยาน อาคารสำนักงานต่างๆ
รวมทั้งบ้านที่อยู่อาศัย อาคารทรงโดม ฯลฯ
โดยอุตสาหกรรมท่อเหล็กนับว่ามีแนวโน้มการเติบโตที่ดีตามการขยายตัวของภาคธุรกิจก่อสร้างและอสังหาริมทรัพย์
นอกจากนี้ ท่อเหล็กยังมีแนวโน้มที่จะนำมาใช้เพิ่มมากขึ้นในอนาคตเพื่อทดแทนการใช้วัสดุอื่นๆ
ไม่ว่าจะเป็นในงานก่อสร้างหรืองานทั่วไป
เนื่องจากข้อดีของท่อเหล็กในการประหยัดระยะเวลาและต้นทุนโดยรวม

บริษัทเป็นผู้ผลิตท่อเหล็กภายใต้ระบบการเชื่อมเหล็กแผ่นโดยใช้ความต้านทานไฟฟ้า (Electric
Resistance Welded: ERW) ขนาดใหญ่ที่สุดในประเทศ
รวมทั้งเป็นผู้ผลิตท่อเหล็กรายแรกและรายเดียวในประเทศไทยที่ได้รับ มอก. ครบทุกผลิตภัณฑ์

ในวันที่ 2 พฤศจิกายน 2547 บริษัทดำเนินการจดทะเบียนเปลี่ยนแปลงทุนชำระแล้ว จาก
500,000,000 บาทเป็น 653,00,000 บาท จำนวนหุ้น 65,300,000 หุ้น มูลค่าหุ้นละ 10 บาท
และในวันที่ 8 พฤศจิกายน 2547
ได้นำหุ้นเข้าเป็นหลักทรัพย์จดทะเบียนในตลาดหลักทรัพย์แห่งประเทศไทย

นอกจากนี้บริษัทได้เสนอขายใบสำคัญแสดงสิทธิที่ใช้ซื้อหุ้นสามัญของบริษัท จำนวน 700,000 หน่วย
ให้แก่กรรมการบริษัท โดยไม่คิดมูลค่า ทั้งนี้ใบสำคัญแสดงสิทธิ 1 หน่วย
สามารถใช้สิทธิ์แปลงเป็นหุ้นสามัญใหม่ของบริษัท ได้ 1หุ้น ในราคาหุ้นละ 10 บาท
(ราคาตามมูลค่าที่ตราไว้ ) โดยใบสำคัญแสดงสิทธิดังกล่าวมีกำหนดการใช้สิทธิ์ 2 ครั้ง ๆ
ละกึ่งหนึ่งของใบสำคัญแสดงสิทธิที่ได้รับการจัดสรร เมื่อใบสำคัญแสดงสิทธิมีอายุ ครบ 1 ปี และ 2
ปี

ในด้านผลประกอบการ บริษัทมีรายได้ที่เติบโตอย่างต่อเนื่อง โดยในปี 2547 มีรายได้จากการขาย
2,537.57 ล้านบาท หรือคิดเป็นร้อยละ 96 ของรายได้รวม ซึ่งเติบโตจากปี 2546 ร้อยละ 29
ของรายได้จากการขาย จำนวน 1,963.46 ล้านบาท ทั้งนี้ จากการฟื้นตัวของภาวะเศรษฐกิจ
ธุรกิจก่อสร้างรวมทั้งอุตสาหกรรมเหล็กทั้งในและต่างประเทศประกอบกับ

การบริหารงานอย่างมีประสิทธิภาพ ส่งผลให้บริษัทมีกำไรสุทธิ ปี 2547 จำนวน 368.65 ล้านบาท
ซึ่งเติบโตเพิ่มขึ้น 207.32 ล้านบาท คิดเป็นอัตราการเติบโตเฉลี่ยสูงถึงร้อยละ 129
จากกำไรสุทธิปี 2546 จำนวน 161.33 ล้านบาท

ณ วันที่ 31 ธันวาคม 2547 บริษัทมีสินทรัพย์รวมทั้งสิ้น 1,745.10 ล้านบาท หนี้สินรวม 165.73
ล้านบาทและส่วนของผู้ถือหุ้นรวม 1,579.37 ล้านบาท โดยมีอัตราส่วนหนี้สินต่อทุน อยู่ระดับที่ 0.10
เท่า

การใช้เงินทุนที่ได้รับจากการเสนอขายหุ้นสามัญเพิ่มทุน

หลังจากเสนอขายหุ้นสามัญเพิ่มทุนต่อประชาชนทั่วไปแล้ว ในวันที่ 26 – 29 ตุลาคม 2547 บริษัทได้รับเงินจากการเสนอขายหุ้นทั้งหมด (ภายหลังหักค่าใช้จ่ายในการเสนอขายหลักทรัพย์) จำนวน 663.52 ล้านบาท โดย ณ วันที่ 31 ธันวาคม 2547 บริษัทได้นำเงินไปใช้ในการชำระคืนเงินกู้เป็นจำนวนเงิน 346.93 ล้านบาท และลงทุนสร้างศูนย์กระจายสินค้า ณ บริเวณถนน บางนา-ตราด เป็นจำนวนเงิน 13.36 ล้านบาท ทั้งนี้ บริษัทฯ จะนำเงินคงเหลือจำนวน 303.23 ล้านบาท ไปใช้เพื่อการลงทุนสร้างศูนย์กระจายสินค้าให้แล้วเสร็จ และใช้เป็นเงินทุนหมุนเวียนสำหรับสินค้าคงคลังเพื่อรองรับปริมาณการจำหน่ายที่คาดว่าจะเพิ่มขึ้นจากศูนย์กระจายสินค้าดังกล่าว โดยศูนย์กระจายสินค้าดังกล่าวจะเริ่มเปิดดำเนินการในช่วงไตรมาสที่ 2 ของปี 2548